
Mellékletek: Közbeszerzési szabályzat
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. december 20-án tartandó munkaterv szerinti ülésére

8. napirendhez

Tárgy:
Közbeszerzési szabályzat jóváhagyása
Tisztelt Képviselő-testület!

A közbeszerzésekről szóló új, 2011. évi CVIII. törvény (Kbtv.) részlegesen 2011. augusztus 21-én, majd egészében 2012. január 1-jével lépett hatályba.

Az új közbeszerzési törvény készítése során fontos szerepet kapott a törvény szerkezetének az előzőnél átláthatóbb módon történő kialakítása, a törvény rövidebbé tétele, továbbá az egyes eljárástípusok megújítása és rugalmasabbá tétele.

Néhány jelentős eljárási szabályváltozás:

· megszűnt a 10% feletti és 10% alatti alvállalkozó megkülönböztetése,
· a bontási eljárás kezdetén (tárgyalásos eljárás esetén a végső ajánlat bontása előtt) ismertetni kell a rendelkezésre álló fedezetet,
· megszűnik az eredményhirdetés, az eljárás eredményét uniós eljárásrendben is az összegezés megküldése útján kell közölni,
· a Közbeszerzések Tanácsa helyett a Közbeszerzési Hatóság jár el,
· a közbeszerzési terv elkészítésének határideje április 15-ről március 31-re módosult,
· a testület eljárást lezáró döntéshozatala esetén név szerinti szavazást kell alkalmazni.
A nemzeti eljárásrend szabályai alapvetően megváltoztak:

· megszűnt az egyszerű eljárás: az uniós értékhatárt el nem érő értékű közbeszerzések esetén is alkalmazható valamennyi eljárási fajta (nyílt, meghívásos, hirdetmény közzétételével induló tárgyalásos eljárás, keretmegállapodás, versenypárbeszéd).

Az önkormányzat továbbra is ajánlatkérőnek minősül, így vonatkozik rá a Kbtv. 22. § (1) bekezdése is, miszerint az ajánlatkérő köteles meghatározni a közbeszerzési eljárásai előkészítésének, lefolytatásának, belső ellenőrzésének felelősségi rendjét, a nevében eljáró, illetve az eljárásba bevont személyek, valamint szervezetek felelősségi körét és a közbeszerzési eljárásai dokumentálási rendjét, összhangban a vonatkozó jogszabályokkal. Ennek körében különösen meg kell határoznia az eljárás során hozott döntésekért felelős személyt, személyeket, vagy testületeket.

Mindezek alapján és különös tekintettel arra, hogy a közeljövőben több közbeszerzési eljárás elé nézünk, szükséges volt a Közbeszerzési szabályzatunk aktualizálása.

Kérem a tisztelt Képviselő-testületet, hogy a mellékelt szabályzatot áttekinteni, és jóváhagyni szíveskedjen.
…/2012. (XII. 20.) ÖKT határozati javaslat

Sülysáp Nagyközség Önkormányzatának Képviselő-testülete 
1./ A közbeszerzésekről szóló 2011. évi CVIII. törvény 22. § (1) bekezdése alapján a Sülysáp Nagyközség Önkormányzata előterjesztett Közbeszerzési szabályzatát jóváhagyja, azzal, hogy az új szabályzat 2013. január 1-jei hatályba lépésével a Képviselő-testület 245/2009. (XII. 16.) határozatával elfogadott közbeszerzési szabályzat hatályát veszti.

2./ Felkéri a polgármestert és a jegyzőt a szükséges intézkedések megtételére.
Határidő: 1./ azonnal; 2./ folyamatos
Felelős: polgármester, jegyző
Sülysáp, 2012. december 13.


Horinka László s.k.


polgármester 
